Ekstra arbeidsgiveravgift ved avløsning av pensjonsforpliktelse med engangsbeløp (folketrygdloven § 23-2 ellevte ledd)
Dato: 2002-12-22

Sammendrag: Den avtalte årlige pensjonen utgjør et høyere beløp enn 16 ganger grunnbeløpet og er en driftspensjon, dvs. debitor for pensjonsforpliktelsen er arbeidsgiver. Den ansatte vurderer imidlertid å fortsette og arbeide for arbeidsgiver og således oppebære lønn etter fylte 64 år. Lønnen vil også overstige 16 ganger grunnbeløpet pr. år. Arbeidsavtalen innebærer at den ansatte, i tillegg til lønnen, også skal heve den avtalte førtidspensjonen. I denne forbindelse er det ønskelig å avløse pensjonsforpliktelsen med et engangsbeløp utbetalt direkte til den ansatte. Det legges til grunn at beløpet i så fall blir skattepliktig etter skatteloven § 5-40 annet ledd. Det ønskes en bindende forhåndsuttalelse som avklarer hvorvidt og eventuelt hvordan ekstra arbeidsgiveravgift etter folketrygdloven § 23-2 ellevte ledd annet punktum skal beregnes av engangsbeløpet. Det er i anmodningen vist til Finansdepartementets forskrift 1997-12-01 nr. 1255 til utfylling av folketrygdloven § 23-2 nest siste ledd annet punktum om fastsettelse, beregning og oppgjør av ekstra arbeidsgiveravgift av ytelser over bestemte grenser (heretter bare kalt forskriften), hvor det i § 2 bl.a. står at det ikke skal svares ekstra arbeidsgiveravgift av: …engangsbeløp til avløsning av rett til pensjon i arbeidsforhold som ikke er sikret ved premie og tilskudd og engangspremie eller tilskudd som innbetales til sikring av rett til slik pensjon. Ordlyden i forskriften taler etter innsenders syn mot at det skal svares ekstra arbeidsgiveravgift for engangsbeløpet som avløser pensjonsforpliktelsen.

Skattedirektoratets vurderinger Skattedirektoratet skal i det følgende ta stilling til om det skal svares ekstra arbeidsgiveravgift, jf. folketrygdloven § 23-2 første ledd, av engangsbeløpet som skal avløse den ansattes rett til førtidspensjon over driften hos arbeidsgiver. Skattedirektoratet legger til grunn at avløsningsbeløpet er skattepliktig som alminnelig inntekt etter skatteloven § 5-10 bokstav a, og som personinntekt etter skatteloven § 12-2 bokstav a. Det skal derfor svares arbeidsgiveravgift av avløsningsbeløpet etter folketrygdloven § 23-2 første ledd. Dette følger også av Ot.prp. nr. 1 (2001-2002) pkt 12.4 hvor det bl.a. står: Det følger av folketrygdloven § 23-2 første ledd at arbeidsgiver plikter å betale arbeidsgiveravgift av lønn og annen godtgjørelse for arbeid vedkommende utbetaler til arbeidstakeren og som skal innberettes. Arbeidsgivers engangsutbetaling til avløsning av pensjonstilsagn overfor arbeidstakere i tjeneste faller innenfor denne regelen. Den ansattes avtalte årlige pensjon skal utgjøre mer enn 16 ganger grunnbeløpet og spørsmålet er om arbeidsgivers avløsning av pensjonsforpliktelsen med et engangsbeløp i 2003 vil utløse ekstra arbeidsgiveravgift etter folketrygdloven § 23-2 ellevte ledd annet punktum, jf. forskriften § 2 og vedtak 28.11.2001 nr. 1532 om fastsetting av avgifter mv. til folketrygden for 2002 § 1 bokstav j. Pensjonsavtalen er beskrevet som en pensjon som skal betales over driften hos arbeidsgiver. Det følger direkte av ordlyden i § 2 i forskriften at det ikke skal svares ekstra arbeidsgiveravgift av engangsbeløp til avløsning av pensjonen. Skattedirektoratet viser også til Ot.prp. nr. 1 (2001-2002) pkt 12.4 siste ledd hvor dette er forutsatt. Det skal derfor ikke svares ekstra arbeidsgiveravgift av engangsbeløpet. Konklusjon Arbeidsgiver skal ikke svare ekstra arbeidsgiveravgift av engangsbeløp til avløsning av den ansatte direktørens førtidspensjon, jf. § 2 i Finansdepartementets forskrift 1997-12-01 nr. 1255 til utfylling av folketrygdloven § 23-2 nest siste ledd annet punktum om fastsettelse, beregning og oppgjør av ekstra arbeidsgiveravgift av ytelser over bestemte grenser.